b'\n_START_ARTICLE_\nTruls M\xc3\xb8rk\n_START_SECTION_\nBakgrunn og utdannelse\n_START_PARAGRAPH_\nM\xc3\xb8rk ble f\xc3\xb8dt i Bergen, og fikk sin f\xc3\xb8rste musikalske undervisning av sin far. Senere har han studert under blant andre Frans Helmerson ved Sveriges Riksradios Musikkskole, Heinrich Schiff og Natalia Schakowskaya.\n_START_SECTION_\nKarriere\n_START_PARAGRAPH_\nM\xc3\xb8rk ble f\xc3\xb8rste skandinaviske finalist og prisvinner ved Tsjajkovskij-konkurransen i Moskva i 1982. Blant andre utmerkelser han har mottatt er f\xc3\xb8rsteplass ved Cassad\xc3\xb3-konkurransen i Firenze i 1983, UNESCO-prisen ved Eurovisions konkurranse i Bratislava samme \xc3\xa5r, 2. pris ved Naumberg-konkurransen i New York i 1986, Grammy-pris for sin innspilling av Brittens cellosuiter 1\xe2\x80\x933 i 2002, samt en rekke spellemannpriser. H\xc3\xb8sten 1998 ble Truls M\xc3\xb8rk utnevnt til ridder av f\xc3\xb8rste klasse av St. Olavs Orden._NEWLINE_I tillegg til solokarrieren er M\xc3\xb8rk ogs\xc3\xa5 en profilert kammermusiker, og blir regelmessig invitert til store kammermusikkfestivaler over hele verden. Ved siden av oboisten Gregor Zubicky, var Truls M\xc3\xb8rk initiativtaker og kunstnerisk leder for Kammermusikkfestivalen i Stavanger fra 1991 til 2003._NEWLINE_M\xc3\xb8rk er ogs\xc3\xa5 professor ved Norges musikkh\xc3\xb8gskole.\n_START_SECTION_\nInstrument\n_START_PARAGRAPH_\nTruls M\xc3\xb8rk spiller p\xc3\xa5 en Domenico Montagnana-cello (Venezia, 1723), som eies av SR-bank i Stavanger.\n_START_SECTION_\nSykdom\n_START_PARAGRAPH_\nI april 2009 ble M\xc3\xb8rk rammet av betennelse i sentralnervesystemet, antagelig for\xc3\xa5rsaket av fl\xc3\xa5ttbitt han fikk i USA i 2006. H\xc3\xb8sten 2009 uttrykte han bekymring for at han kanskje aldri mer vil kunne spille cello._NEWLINE_Den 9. desember 2010 gjorde han imidlertid come-back p\xc3\xa5 konsertscenen i Liederhalle i Stuttgart med Radio Sinfonieorchester Stuttgart. Dirigent under denne konserten var Herbert Blomstedt.'